ΚΑΝΟΝΙΣΜΟΣ (ΕΟΚ) αριθ. 3688/92 ΤΗΣ ΕΠΙΤΡΟΠΗΣ της 21ης Δεκεμβρίου 1992 για την προσαρμογή στην τεχνική πρόοδο του κανονισμού (ΕΟΚ) αριθ. 3821/85 του Συμβουλίου για την συσκευή ελέγχου στις οδικές μεταφορές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. τον κανονισμό (ΕΟΚ) αριθ. 3821/85 του Συμβουλίου της 20ής Δεκεμβρίου 1985 για τη συσκευή ελέγχου στις οδικές μεταφορές (1) όπως τροποποιήθηκε τελευταία από τον κανονισμό (ΕΟΚ) αριθ. 3572/90 (2), και ιδίως τα άρθρα 17 και 18,

Εκτιμώντας:

ότι είναι αναγκαίο να εξαλειφθούν οι δυνατότητες διάπραξης απάτης κατά τη χρήση της ηλεκτρονικής συσκευής στις οδικές μεταφορές-

ότι υπό το φως της εμπειρίας και έχοντας υπόψη την τρέχουσα κατάσταση είναι δυνατό να προστατευτούν τα καλώδια που συνδέουν τη συσκευή με τον παλμοδότη ώστε να καταστούν απαραβίαστα-

ότι, έχοντας υπόψη τη διάρκεια ζωής της υπάρχουσας συσκευής ελέγχου, είναι αναγκαίο να εφαρμοστεί η νέα αυτή τεχνολογία στα κοινοτικά πρότυπα κατασκευής και εγκατάστασης της ηλεκτρονικής συσκευής ελέγχου-

ότι για την εγκατάσταση συσκευής περιορισμού της ταχύτητας στο όχημα απαιτείται η διάρρηξη της σφραγίδας της συσκευής ελέγχου- ότι μια τέτοια ενέργεια επιτρέπεται βάσει του κανονισμού μόνο σε επείγουσα περίπτωση- ότι, κατά συνέπεια, κρίνεται σκόπιμο να τροποποιηθεί ανάλογα ο κανονισμός-

ότι τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής για την προσαρμογή του κανονισμού (ΕΟΚ) αριθ. 3821/85 στην τεχνική πρόοδο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3821/85 τροποποιείται ως εξής:

1. στο άρθρο 12 παρεμβάλλεται η ακόλουθη νέα παράγραφος 5:

"5. Κάθε σφραγίδα μπορεί να αφαιρεθεί από τους τεχνικούς ή τα συνεργεία που έχουν εγκριθεί από τις αρμόδιες αρχές σύμφωνα με την παράγραφο 1 του παρόντος άρθρου, ή υπό τις περιστάσεις που περιγράφονται στο παράρτημα Ι κεφάλαιο V σημείο 4 του παρόντος κανονισμού."-

2. στο παράρτημα Ι κεφάλαιο V σημείο 4, παρεμβάλλεται το ακόλουθο νέο στοιχείο ζ):

"ζ) κάθε κάλυμμα που παρέχει πρόσβαση στα μέσα προσαρμογής της σταθεράς της συσκευής ελέγχου στο χαρακτηριστικό συντελεστή του οχήματος."

Στο τέλος του σημείου 4, η φράση "Μόνο οι σφραγίσεις που αναφέρονται στα στοιχεία β), γ) και ε) μπορούν να αφαιρούνται σε επείγουσες περιπτώσεις-" αντικαθίστανται από το ακόλουθο κείμενο-

"Οι σφραγίσεις που αναφέρονται στα στοιχεία β), γ) και ε) επιτρέπεται να αφαιρούνται:

- σε επείγουσες περιπτώσεις,

- προκειμένου να εγκατασταθεί, να προσαρμοστεί ή να επισκευαστεί συσκευή περιορισμού της ταχύτητας ή οποιαδήποτε άλλη συσκευή που συμβάλλει στην αύξηση της οδικής ασφάλειας,

υπό την προϋπόθεση ότι η συσκευή ελέγχου συνεχίζει να λειτουργεί αξιόπιστα και ορθά και επανασφραγίζεται από εγκεκριμένο τεχνικό ή συνεργείο αμέσως μετά την τοποθέτηση της συσκευής περιορισμού της ταχύτητας ή οποιασδήποτε άλλης συσκευής που συμβάλλει στην οδική ασφάλεια ή σε άλλες περιπτώσεις εντός διαστήματος επτά ημερών."-

3. στο παράρτημα Ι κεφάλαιο V παρεμβάλλεται το ακόλουθο νέο σημείο 5:

"5. Τα καλώδια που συνδέουν τον παλμοδότη της συσκευής ελέγχου πρέπει να προστατεύονται από συνεχές περίβλημα, από ανοξύδωτο χάλυβα, με πλαστική επικάλυψη και με πτυχωτά άκρα."

Άρθρο 2

Από την 1η Ιανουαρίου 1994, τα κράτη μέλη δεν χορηγούν πλέον έγκριση τύπου ΕΟΚ για οποιονδήποτε τύπο συσκευής ελέγχου που δεν πληροί τις διατάξεις του κανονισμού (ΕΟΚ) αριθ. 3821/85, όπως τροποποιήθηκε από τον παρόντα κανονισμό.

Άρθρο 3

Από την 1η Ιανουαρίου 1996, η συσκευή ελέγχου κάθε νέου οχήματος που τίθεται σε κυκλοφορία για πρώτη φορά πρέπει να πληροί τους όρους του κανονισμού (ΕΟΚ) αριθ. 3821/85, όπως τροποποιήθηκε από τον παρόντα κανονισμό.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1992. Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 370 της 31. 12. 1985, σ. 8. (2) ΕΕ αριθ. L 353 της 17. 12. 1990, σ. 12.